REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/23-21

8. februar 2021. godine

B e o g r a d

Z A P I S N I K

ČETVRTE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 4. FEBRUARA 2021. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Žarko Bogatinović, Milija Miletić, Stanislava Janošević, Sonja Todorović, Momir Stojilković, Velibor Stanojlović, Olja Petrović, Ljubinko Rakonjac, Dijana Radović, Arpad Fremond i Nikola Kožović, kao i Goran Kovačević (zamenik Marka Zeljuga) i Hadži Milorad Stošić (zamenik Jelisavete Veljković), zamenici članova Odbora.

Sednici nisu prisustvovali članovi Odbora: Tijana Davidovac, Marko Zeljug, Jelisaveta Veljković i Nenad Filipović.

Sednici su prisustvovali i narodni poslanici Goran Spasojević i Josip Broz.

Sednici su prisustvovali predstavnici Ministarstva poljoprivrede, šumarstva i vodoprivrede: Željko Radošević, državni sekretar, Nebojša Milosavljević, direktor Uprave za zaštitu bilja, Emina Milakara, direktor Uprave za veterinu, Bojan Živković, pomoćnik direktora Uprave za agrarna plaćanja, Saša Stamatović, direktor Uprave za šume, Aleksandar Radosavljević, šef Odseka u Upravi za šume; Zoran Biševac i Živorad Pavlović, Lovačko udruženje „Šumarice“, Krnjevo.

Pre utvrđivanja dnevnog reda, njegovu dopunu predložio je Milija Miletić sa tačkom: Odluka o obrazovanju Pododbora za praćenje stanja u poljoprivredi u marginalnim – najnerazvijenijim područjima Republike Srbije – područja sa otežanim uslovima rada u poljoprivredi.

Odbor je jednoglasno prihvatio ovaj predlog za dopunu dnevnog reda.

Odbor je jednoglasno usvojio sledeći

Dnevni red

1. Razmatranje Informacije o radu Ministarstva poljoprivrede, šumarstva i vodoprivrede za četvrti kvartal 2020. godine (broj 02-584/20-4 od 1. februara 2021. godine);
2. Bezbednost hrane, veterina i zaštita bilja;
3. Realizacija subvencija u poljoprivredi;
4. Aktuelno stanje u lovstvu;
5. Odluka o obrazovanju Pododbora za praćenje stanja u poljoprivredi u marginalnim – najnerazvijenijim područjima Republike Srbije – područja sa otežanim uslovima rada u poljoprivredi.

Pre prelaska na razmatranje prve tačke dnevnog reda usvojeni su zapisnici druge i treće sednice Odbora, koje su održane 18. decembra 2020. godine i 25. januara 2021. godine u tekstu u kome su i predložene.

Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za četvrti kvartal 2020. godine.

Željko Radošević, državni sekretar, obrazložio je Informaciju o radu Ministarstva za četvrti kvartal 2020. godine. On je upoznao članove Odbora sa zakonodavnim aktivnostima Ministarstva koji se tiču prve polovine 2021. godine. Plan je da se usvoji Zakon o uređenju tržišta poljoprivrednih proizvoda, Zakon o profesionalnom poljoprivredniku, Zakon o izmenama i dopunama Zakona o poljoprivredi i ruralnom razvoju, Zakon o izmenama i dopunama Zakona o vodama, Zakon o komasaciji i Zakon o poljoprivrednom zemljištu.

U diskusiji su učestvovali narodni poslanici Marijan Rističević i Ljubinko Rakonjac.

Odbor je jednoglasno, a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za četvrti kvartal 2020. godine i odlučio da je prihvati.

Druga tačka dnevnog reda - Bezbednost hrane, veterina i zaštita bilja;

Marijan Rističević je rekao da je ova tačka stavljena na dnevni red zbog netačnih informacija koje su se pojavile u javnosti, a tiču se bezbednosti hrane.

Emina Milakara, direktor Uprave za veterinu je rekla da su usvojeni strožiji pravilnici koji su stupili na snagu od 1. januara 2020. godine što se tiče kvaliteta usitnjenog mesa, poluproizvoda i proizvoda od mesa. Od 2019. godine država finasira monitoringe. Po proceni rizika, radi se kontrola malih proizvođača, mesara, do velikih objekata. Sproveden je monitoring mesa i proizvoda od mesa na 4.621 uzorku, od kojih je 399 pokazalo manje neusaglašenosti koje ni na koji način ne mogu da utiču na ljudsko zdravlje. Zatim, sproveden je monitoring hrane za životinje gde je od 199 uzoraka samo jedan bio pozitivan. Takođe, sproveden je monitoring zabranjenih supstanci u hrani, gde je od 13.642 uzorka pozitivno samo 87. Ona je istakla da je 2019. godine inspekcija FVO (Food and Veterinary Office) iz Brisela posmatrala proizvodnju mesa i mleka i da je prvi put dobijen Izveštaj sa neznatnim korektivnim merama, koje se pre svega odnose na obuku ljudskih resursa.

Nebojša Milosavljević, direktor Uprave za zaštitu bilja je rekao da su poljoprivredna i fitosanitarna inspekcija sprečile ulazak u našu zemlju 35 tona susama sa mogućim povišenim prisustvom etilen oksida, dok se trenutno povlači još skoro 20 tona susama koji je u prometu. Po njegovim rečima, građani ne treba da brinu jer je hrana koja se nalazi na rafovima u prodavnicama, pijacama i na svim onim mestima koji su legitimni i određeni za promet robe potpuno bezbedna. Naglasio je da je na osnovu evropskog sistema RAŠF Srbija obaveštena o mogućem uvozu susama iz Indije sa prisustvom etilen oksida. Direktor je naveo da Srbija nije aktivan član RAŠF sistema, ali da može da vidi informacije iz tog sistema i da ih prosledi nazad. Zadatak Ministarstva je da se kontroliše bezbednost hrane u svim njegovim elementima, kako u delu uvoza, tako i u delu domaće proizvodnje. Što se tiče kontrole biljnih proizvoda, sirovina i prerađevina biljnog porekla, u našu zemlju godišnje uđe oko 75.000 do 85.000 pošiljaka različitih proizvoda, od čega se uzorkuje oko 20.000 do 25.000 pošiljaka. Analiza se radi na sve parametre bezbednosti hrane i parametre vezane za prisustvo patogena koji ne smeju da se nađu na području Republike Srbije. Što se tiče kontrole domaće proizvodnje, godišnje se uradi 118.000 kontrola, od čega 30% su kontrole iz oblasti bezbednosti hrane.

Nakon rasprave o tački dnevnog reda Odbor je jednoglasno doneo sledeći

Z a k lj u č a k

Odbor preporučuje da Ministarstvo i drugi nadležni organi – uprave, laboratorije, posvete maksimalnu pažnju bezbednosti hrane i po potrebi usklade podzakonske akte – uredbe, pravilnike i sl.

Treća tačka dnevnog reda - Realizacija subvencija u poljoprivredi

Marijan Rističević je ukazao na problem koji se javlja kod konkursa za dodelu bespovratnih sredstava mladim poljoprivrednicima. Po njegovim rečima, previše je dug period između raspisivanja i realizacije samog konkursa. Takođe, potrebno je da mladi poljoprivrednici plaćaju osiguranje PIO fondu, i da bi to trebalo da bude obavezan uslov za dobijanje podsticaja.

Bojan Živković, pomoćnik direktora Uprave za agrarna plaćanja je rekao da je Uprava u 2020. godini imala rast zahteva u odnosu na 2019. godinu, a da je isplaćeno 137.000 zahteva za podsticaje. Po njegovim rečima, ako postoje docnje po zahtevima iz 2018. godine, to su uglavnom slučajevi gde postoje žalbe ili će ti zahtevi biti odbijeni. Docnje su uglavnom iz prethodne godine i one će biti isplaćene. Što se tiče zahteva iz 2020. godine, isplaćeno je 19 milijardi dinara po osnovu zahteva direktnih plaćanja i oko 5 milijardi dinara po osnovu mera ruralnog razvoja. Dodatni izvor finansiranja budžeta je i kreditna linija Svetske banke za mere ruralnog razvoja u iznosu od 38 miliona dolara. Najveći problem oko isplate podsticaja iz 2020. godine se odnosi na kvalitetna priplodna grla i za tov, a dug iznosi oko 6 milijardi dinara.

Željko Radošević, državni sekretar je istakao da se sa određenim kadrovskim i organizacionim promenama unutar Uprave za agrarna plaćanja bitno popravila efikasnost Uprave, jer iz godine u godinu Uprava obrađuje sve veći broj zahteva, a broj zaposlenih je na konstantnom broju. Takođe, narednih dana počinje obrada zahteva za premiju za mleko za poslednji kvartal 2020. godine i očekuje se da uskoro počne isplata podsticaja po tom osnovu.

U diskusiji su učestvovali narodni poslanici Marijan Rističević, Velibor Stanojlović, Stanislava Janošević, Goran Kovačević, Veroljub Matić i Milija Miletić.

Nakon rasprave o tački dnevnog reda Odbor je jednoglasno doneo sledeći

Z a k lj u č a k

a) Obezbediti sredstva za isplatu podsticaja u poljoprivredi za docnje iz prethodnih godina.

b) Obezbediti dodatna sredstava za isplatu podsticaja u 2021. godini, da ne bi došlo do nove docnje.

v) Uskladiti podzakonska akta koja garantuju kontinuitet i stabilnost u pravima na podsticaje i isplate podsticaja.

g) Probleme cene stoke, svinja, ovaca i poremećaja na tržištu rešavati podsticajem za izvoz i time uravnotežiti cenu na domaćem tržištu, poput nedavnih podsticaja za izvoz junadi i goveda.

Četvrta tačka dnevnog reda - Aktuelno stanje u lovstvu

Saša Stamatović, direktor Uprave za šume, upoznao je prisutne sa realizacijom sredstava budžetskog fonda za razvoj lovstva. On je rekao da smo uspeli da izvršimo reintrodukciju jelena u zapadnoj Srbiji, a započeta je i reintrodukcija jarebice i divokoze. Takođe, započet je i proces komercijalizacije dela lovišta. Po njegovim rečima, aktivnosti koje su prethodile raspisivanju Javnog oglasa za davanje prava na gazdovanje lovištima na teritoriji centralne Srbije su donošenje Uredbe o ustanovljavanju lovnih područja na teritoriji Republike Srbije i donošenje Rešenja o ustanovljenju lovišta u lovnim područjima. Uredbom je ustanovljeno da u centralnoj Srbiji postoji pet lovnih područja umesto nekadašnjih dvadeset i jedno. U centralnoj Srbiji imamo 204 lovišta. Granice su digitalizovane, tako da ako bude primedbi lako će se izmeniti Rešenja o ustanovljenju granica lovišta u lovnim područjima. Zatim, Uprava za šume i Uprava za veterinu se uspešno bore sa afričkom kugom svinja koja je prisutna na dva područja istočne Srbije.

U diskusiji su učestvovali narodni poslanici Marijan Rističević, Ljubinko Rakonjac, Velibor Stanojlović i Goran Spasojević.

Takođe, u diskusiji je učestvovao i predstavnik Lovačkog udruženja „Šumarice“, Krnjevo koji je izneo probleme sa kojim se suočava pomenuto udruženje.

Nakon rasprave o tački dnevnog reda Odbor je jednoglasno doneo sledeći

Z a k lj u č a k

Uprava za šume snosi isključivu odgovornost za donošenje Rešenja o ustanovljenju lovišta u lovnim područjima i za raspisivanje Javnog oglasa za davanje prava na gazdovanje lovištima na teritoriji centralne Srbije kao i kasnijoj dodeli lovišta.

Peta tačka dnevnog reda - Odluka o obrazovanju Pododbora za praćenje stanja u poljoprivredi u marginalnim – najnerazvijenijim područjima Republike Srbije – područja sa otežanim uslovima rada u poljoprivredi.

Milija Miletić je predložio da Odbor obrazuje Pododbor za praćenje stanja u poljoprivredi u marginalnim - najnerazvijenijim područjima Republike Srbije - područja sa otežanim uslovima rada u poljoprivredi.

Odbor je jednoglasno doneo Odluku o obrazovanju Pododbora za praćenje stanja u poljoprivredi u marginalnim - najnerazvijenijim područjima Republike Srbije - područja sa otežanim uslovima rada u poljoprivredi.

Pošto drugih pitanja i predloga nije bilo, sednica je zaključena u 14,40 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević